**Manje je više**

**(Laička kolumnica [151])**

**Život, sloboda, misao**

Životvornu *puninu*, slobodonosnu *širinu* i misaonu *dubinu* slojevitih odnosa i istančano premrežene uzajamnosti između **Oca**, **Sina** i **Duha svetoga**, istovjetnu *trojstvenost* i *jednost* **Svevišnjega** koja je u liturgijskom središtu euharistijskog slavlja prve nedjelje nakon Duhova nisam kadar objasnidbeno razglobiti bistrinom bogozovna *uma*. Ono što zdrav razum ne uzmaže *shvatiti* moguće je *obuhvatiti* darovanom *vjerom* koja je bogoljubno usidrena u produhovljenu i prokrvljenu *srcu*.

U krepku mi pomoć ovom zgodom blagim riječima i oštroumnim mislima internetskim posredstvom priskače arapski (libanonsko-američki) pjesnik i filozof **Khalil Gibran** (1883-1931). U mudrosno natopljenoj poeziji maronitski kršćanin dojmljivo povezuje značenjski nabrekle pojmove iz naslova, suptilno nas nukajući da ih ćutilno i spoznajno doživljavamo u isprepletenu i prosvjetljujućem sjaju trojstvene uzajamnosti. *Život* što ga pristajanjem požrtvovnih roditelja primamo od Stvoritelja odvija se u bogomdanoj *slobodi* djelovanja i mirovanja u ovostranom vremenu i prostoru kojim sveudilj pluta, lebdi, krstari i jezdi lakokrila, hitra i ustreptala *misao* što slobodno kruži valovitim rječotokom osmišljena života.

Katkada mi čitatelji laičkih kolumnica iskreno priznaju da im se nije uvijek lako probijati kroz izričajnu gustoću i misaonu zbijenost ovih redaka. Moguće je da se takva opaska pojavi i u slučaju teksta koji upravo čitate. Ustvrdim li da mjestimice tešku prohodnost u svojim tekstovima i sâm itekako osjećam, umijem reći da je to donekle uvjetovano težinom odabrane tematike, dok se istodobno radi o osobitostima jezika i stila koji se brusi uslijed potpune predanosti visoko zahtjevnim postulatima matične mi književno-prevodilačke struke. Spomenuti pjesnik ohrabruje me u uvjerenju da književnost u širem i poezija u užem smislu riječi čudesno krči razumski mukotrpno prohodne misaone putove. Evo njegovih kristalnih riječi: *Život bez slobode je kao tijelo bez duha. Sloboda bez misli je poput nakazna duha. Život, sloboda i misao jesu vječno Sveto trojstvo koje ne prolazi, niti isčezava.*

Trojstveni Bože, hvala ti što nam neprestance širiš vidike!

Sead Ivan Muhamedagić